Atte Tolvanen

**Atte Tolvanen** (s. 23. marraskuuta 1994 Vihti) on suomalais-itävaltalainen jääkiekkomaalivahti, joka pelaa monikansallisen ICE Hockey Leaguen itävaltalaisjoukkue EC Salzburgissa. Tolvasella on Itävallan kansalaisuus, ja hän edustaa Itävallan maajoukkuetta.

## Ura
### Seuraura
#### Junioriura
Tolvanen on Nummelan Palloseuran kasvatti. Hän siirtyi D-juniori-ikäisenä Jäähonkaan, josta Tolvanen siirtyi edelleen kaudeksi 2009–2010 Espoo Bluesin C-nuoriin. Kauden 2010–2011 hän pelasi Kiekko-Espoon B-nuorissa, jossa Tolvanen voitti kauden päätteeksi B-nuorten I-divisioonan mestaruuden. Kaudeksi 2011–2012 hän siirtyi Porin Ässiin. Tolvanen pelasi suurimman osan kaudestaan seuran A-nuorissa, joiden pääasiallisen torjuntavastuun hän kantoi. Tolvasella oli koko A-nuorten SM-liigan paras torjuntaprosentti (92,5&nbsp;%). Hänet palkittiin kauden päätteeksi sarjan vuoden tulokkaana Yrjö Hakala -palkinnolla.

Maaliskuussa 2012 Tolvanen teki Ässien kanssa kaksivuotisen SM-liigasopimuksen. Hän jatkoi kaudella 2012–2013 seuran A-nuorten vastuunkantajana, mutta Tolvanen ei lopulta pukenut yhteenkään SM-liigaotteluun, jotta hän voisi tulevaisuudessa pelata Yhdysvaltain yliopistosarjoissa. Tolvanen siirtyi kaudeksi 2013–2014 NAHL-junioriliigan Minnesota Magiciansiin. Joulukuussa 2013 hänet valittiin liigan keskilännen divisioonan viikon pelaajaksi. Kaudeksi 2014–2015 Tolvanen vaihtoi NAHL-seuraansa Minot Minotaurosiin. Hänen torjumansa 26 voittoa ja kuusi nollapeliä olivat seuran historian yhden kauden ennätyksiä. Hänet valittiin kauden päätteeksi liigan keskisen divisioonan tähdistökentälliseen.

#### Yliopistovuodet
Vuodet 2015–2019 Tolvanen pelasi Northern Michigan Universityn yliopistojoukkueessa. Hän nousi heti freshman-vuotenaan 2015–2016 joukkueen pääasialliseksi vastuunkantajaksi. Tolvanen valittiin kauden päätteeksi WCHA:n tulokkaiden tähdistökentälliseen. Sophomore-vuotenaan 2016–2017 hän torjui 45 ottelussa viisi nollapeliä. Tolvanen torjui kaikki nollapelinsä peräkkäin ja piti maalinsa puhtaana kaikkiaan 339 minuutin ja viiden sekunnin ajan, kunnes MSU-Mankaton Zeb Knutson ohitti hänet Tolvasen kuudennessa pelissä ajassa 3.26. Hänen nollaputkensa oli kaikkien aikojen toiseksi pisin koko NCAA:n historiassa. Tolvasta kauemmin nollan on pitänyt vain Blaine Lacher (375 minuuttia ja yksi sekunti) keväällä 1994. Tolvanen valittiin kauden päätteeksi WCHA:n toiseen tähdistökentälliseen.

Kesällä 2017  Tolvanen osallistui Nashville Predatorsin kehitysleirille. Samalle leirille osallistui myös hänen hyökkääjänä pelaava pikkuveljensä Eeli Tolvanen, jonka seura oli varannut samana kesänä. Atte Tolvanen jatkoi kaudella 2017–2018 Northern Michigan Universityssa, ja hänet palkittiin junior-vuotensa päätteeksi WCHA:n parhaan päästettyjen maalien keskiarvon (2,22) saavuttaneena maalivahtina. Tolvanen valittiin myös sarjan ensimmäiseen tähdistökentälliseen. Senior-vuotenaan, 7. joulukuuta 2018 hän onnistui tekemään maalin Michigan Techin tyhjään maaliin. Tolvanen oli NMU:n seurahistorian ensimmäinen maalin tehnyt maalivahti ja koko NCAA:n historian 11:s. Hän torjui kauden aikana viisi nollapeliä. Tolvanen palkittiin taas WCHA:n parhaasta päästettyjen maalien keskiarvosta, ja hänet valittiin sarjan ensimmäiseen tähdistökentälliseen. Viimeisen yliopistokautensa päätteeksi, maaliskuussa 2019 Tolvanen teki loppukauden kattavan AHL-sopimuksen Syracuse Crunchin kanssa. Hän pelasi siellä kuusi ottelua torjuen yhden nollapelin.

#### Siirtyminen SM-liigaan ja Salzburgiin
Kaudeksi 2019–2020 Tolvanen siirtyi kaksivuotisella sopimuksella Pelicansin SM-liigajoukkueeseen. Hän oli lähdössä kauteen ensin Jakub Škarekin aisaparina, mutta Škarekin siirryttyä jo kesken harjoituskauden New York Islandersin organisaatioon Škarekin paikan otti ensimmäisessä ottelussa Tomi Karhunen. Tolvanen teki miesten pääsarjadebyyttinsä Mestarien liigan neljännellä kierroksella 8. syyskuuta 2019 vieraissa sveitsiläistä Lausanne HC:tä vastaan. Hän torjui ottelussa varsinaisella peliajalla ja jatkoerässä 31 kertaa sekä päästi kolme maalia. Voittomaalikilpailuissa Tolvanen päästi Lausannen neljästä yrityksestä kolme, jonka jälkeen Pelicans hävisi ottelun lukemin 4–3. Ensimmäisen SM-liigaottelunsa Tolvanen pelasi runkosarjan toisella kierroksella 14. syyskuuta 2019 vieraissa Mikkelin Jukureita vastaan. Hän torjui Pelicansin 3–4-voittoon päättyneessä ottelussa 18 kertaa. 

Tomi Karhusen siirryttyä marraskuun 2019 lopulla Pelicans paikkasi maalivahtiosastoaan Riku Heleniuksella, joka pelasi lopulta vain kahdessa ottelussa joulukuussa. Heleniuksen jäätyä ilman jatkosopimusta Tolvanen toimi loppukauden ajan Pelicansin selkeänä ykkösmaalivahtina aisaparinaan kauden niin ikään joukkueen kolmosmaalivahtina aloittanut Jasper Patrikainen. Hän pelasi liigauransa ensimmäisen nollapelin 22. tammikuuta 2020 vieraissa Tapparaa vastaan. Tolvanen torjui Pelicansin 0–3-voittoon päättyneessä ottelussa 25 kertaa. Juha Helminen valitsi hänet ottelun Alumnien tähtien kakkostähdeksi. Kaikkiaan Tolvanen pelasi kauden aikana SM-liigassa 36 runkosarjaottelua torjuen yhden nollapelin. CHL:ssä hän pelasi kaksi ottelua.

Kaudella 2020–2021 Tolvanen jäi Pelicansissa kolmosmaalivahdiksi Patrik Bartošákille ja Jasper Patrikaiselle. Tolvanen ei pelannut alkukaudella otteluakaan, kunnes joulukuun 2020 lopulla seura lainasi Tolvasen yhden ottelun ajaksi Porin Ässien SM-liigajoukkueeseen, sillä Ässät tarvitsi korvaajaa sekä Linus Söderströmille että Sami Aittokalliolle. Tolvanen pelasi näin ollen ensimmäisen ottelunsa yli yhdeksään kuukauteen. Tammikuussa 2021 Tolvasen lainasopimusta jatkettiin kuukaudella. Helmikuussa hänen sopimuksensa Pelicansin kanssa lopulta purettiin, ja Tolvanen teki Ässien kanssa loppukauden kattavan jatkosopimuksen.

Heinäkuussa 2021 Tolvanen teki syyskuun loppuun asti ulottuvan sopimuksen Vaasan Sportin kanssa, kun Rasmus Reijola oli sivussa toipuessaan leikkauksesta. Jo Reijolan kuntouduttua, muutama päivä ennen sopimuksensa päättymistä hän siirtyi loppukauden 2021–2022 kattavalla sopimuksella monikansallisen ICE Hockey Leaguen itävaltalaisjoukkue EC Salzburgiin.

Tolvanen on Salzburgin joukkueelle tärkeä tukipilari, sillä hänen aikanaan joukkue on saavuttanut neljä mestaruutta. Tolvanen on valittu kolme kertaa koko liigan pudotuspelien arvokkaimmaksi pelaajaksi.

### Maajoukkueura
Tolvanen on pelannut kolme poikien maaottelua Suomen maajoukkueessa.

## Muuta
Tolvasen isoveli Joona pelasi kaudella 2020–2021 puolustajana II-divisioonajoukkue Harjun Kiekossa. Hän on aiemmin luonut myös pääsarjauraa Puolassa ja Ranskassa. Heidän pikkuveljensä Eeli Tolvanen pelaa hyökkääjänä NHL-seura Seattle Krakenissa. Eeli on Nashville Predatorsin ensimmäisen kierroksen varaus .

Atte Tolvanen haki syksyllä 2024 Itävallan kansalaisuutta, jotta voisi edustaa maata vuoden 2025 jääkiekon maailmanmestaruuskilpailuissa. Tolvanen sai kansalaisuuden, vaikka tavallisesti se vaatii kymmenen vuoden asumista Itävallassa ja kielikokeen läpäisyä. Keväällä 2025 Tolvanen kertoi, että Itävallan maajoukkueen työkieli on saksa, jota hän on alkanut ymmärtää. Omien sanojensa mukaan hänen puhetaidoissaan oli vielä paljon kehitettävää.

## Tilastot

## Lähteet
*
*
*

### Viitteet